Kusawirirana Pakati peZanu PF neMDC Kombomisa Nhaurirano
MDC inonzi iri kuda kuti VaTsvangirai vave mutungamiri wehurumende yeMDC, ukuwo Zanu PF inonzi inoda kuti VaMugabe varambe vari mutunga
Nhaurirano pakati peMDC neZanu-PF dzinonzi dzambomira nenyaya yekusawirirana panyaya yekuti ndiyani achange ari mutungamiri wenyika. Vane ruzivo nezviri kuitika kuSouth Africa vanoti Zanu-PF yange ichida kuti VaTsvangirai vaitwe mutevedzeri wemutungamiri wenyika wechitatu. Ukuwo MDC inoti iri kuda kuti VaTsvangirai vaite mutungamiri wehurumende inenge iri pasi peMDC. Izvi zvapa kuti nhaurirano idzi dzimbomiswa. VaTsvangirai mbune vakabva vaenda kuSouth Africa neMuvhuro kuti vandonzwa mafambiro ari kuita zvinhu. Ukuwo gurukota rezve mitemo, VaPatrick Chinamasa, pamwe negurukota revashandi, VaNicholas Goche, vabva vadzokera kuHarare kuti vanopangana mazano naVaMagabe. Zanu-PF yave kunyanyochema chema nerokuti zvirango zviri kutemerwa hurumende yaVaMugabe, pamwe nemadzisahwira avo, iri kukanganisa kutaurirana uku. Mashoko atiri kutambira anoti Zanu-PF neMDC dzinogona kuva nezvigaro zvakaenzana nudare remakurukota, ukuwo chikwata chaVa Arthur Mutambara chowanawo zvigaro zvishoma. Bumbiro remitemo riri kutarisirwawo kuti rivandudzwe, kuitira kuti maseneta anodomwa nemutungamiri wenyika, awedzerwe kubva pamashanu, kusvika pamaseneta gumi nemaviri. Zvinonziwo Zanu-PF haisati yapinza mudariro nyaya yekuti VaMugabe varambe vaine masimba avo, uye kuti vatungamire hurongwa hwose hunenge hwaitwa. Vamwe vakuru muZanu-PF vanoti nyaya iyi yakaunzwa nevakuru vemauto nemapurisa avo vari kutya kuti VaMugabe kana vasisina masimba akawanda, vanozotadza kuvadzivirira kumhosva dzavari kupomwerwa dzekuurayisa vanhu vanopikisa. VaDewa Mavhinga igweta uye vachiongorora nyaya dzezvematongerwo enyika. VaMavhinga vaudza mutori wenhau Blessing Zulu weStudio 7 kuti kugovana masimba kuchanetsa uye mauto ndiwo ari kukanganisa hurongwa hwese. Dzimwe Nhau Kubva kuStudio 7...